
PASIŪLYMAS DĖL EUROPOS PARLAMENTO REZOLIUCIJOS
„Sanglaudos politika – ES miestų darbotvarkės įgyvendinimo varomoji jėga“
(2026/2027(INI))
Europos Parlamentas,
	atsižvelgdamas į Sutarties dėl Europos Sąjungos veikimo (SESV) 14, 174, 175, 177 ir 349 straipsnius,
	atsižvelgdamas į 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė,
	atsižvelgdamas į 2021 m. birželio 24 d. Europos Parlamento ir Tarybos reglamentą (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (Bendrųjų nuostatų reglamentas),
	atsižvelgdamas į 2021 m. birželio 24 d. Europos Parlamento ir Tarybos reglamentą (ES) 2021/1058 dėl Europos regioninės plėtros fondo ir Sanglaudos fondo,
	atsižvelgdama į 2021 m. birželio 24 d. Europos Parlamento ir Tarybos reglamentą (ES) 2021/1059 dėl konkrečių nuostatų, taikomų siekiant Europos teritorinio bendradarbiavimo tikslo (INTERREG), kuris remiamas Europos regioninės plėtros fondo ir išorės finansavimo priemonių lėšomis,
	atsižvelgdamas į 2021 m. birželio 24 d. Europos Parlamento ir Tarybos reglamentą (ES) 2021/1056, kuriuo įsteigiamas Teisingos pertvarkos fondas,
	atsižvelgdamas į 2002 m. sukurtą tvaraus miestų bendradarbiavimo programą URBACT,
	atsižvelgdamas į 2020 m. lapkričio 30 d. neoficialiame ministrų susitikime miestų klausimais priimtą Naująją Leipcigo chartiją „Miestų galia skatinti pokyčius bendrosios gerovės labui“,
	atsižvelgdamas į dokumentą „Teritorinės darbotvarkės 2030. Visų teritorijų ateitis“, priimtą 2020 m. gruodžio 1 d. neformaliame už teritorinį planavimą, teritorinę plėtrą ir (arba) teritorinę sanglaudą atsakingų ministrų posėdyje,
	atsižvelgdamas į 2021 m. lapkričio 26 d. Liublianos susitarimą, kuriuo sustiprinama 2016 m. gegužės 30 d. Amsterdame nustatyta ES miestų darbotvarkė,
	atsižvelgdamas į 2021 m. rugsėjo 15 d. Komisijos komunikatą „Naujasis europinis bauhauzas: gražu, tvaru, įtrauku“ (COM(2021)0573),
	atsižvelgdamas į 2026 m. gruodžio 3 d. Komisijos komunikatą „ES miestų darbotvarkė: ekonomikos augimo ir klestėjimo skatinimas“ (COM(2025)739),
	atsižvelgdamas į 2026 m. gruodžio 16 d. Komisijos komunikatą „Europos įperkamo būsto planas“ (COM(2025)1025),
	atsižvelgdamas į savo 2015 m. rugsėjo 9 d. rezoliuciją dėl įvairių sričių ES politikos miestų dimensijos (2014/2213(INI))[footnoteRef:1], [1:  https://eur-lex.europa.eu/legal-content/LT/TXT/PDF/?uri=CELEX:52015IP0307.
] 

	atsižvelgdamas į savo 2018 m. liepos 3 d. rezoliuciją dėl miestų vaidmens Sąjungos institucinėje sistemoje (2017/2037(INI)),
	atsižvelgdamas į savo 2021 m. gegužės 20 d. rezoliuciją dėl demografinių tendencijų pakeitimo ES regionuose naudojant sanglaudos politikos priemones (2020/2039(INI)),
	atsižvelgdamas į savo 2022 m. vasario 15 d. rezoliuciją dėl miestų teritorijų iššūkių pasibaigus COVID-19 pandemijai (2021/2075(INI)),
	atsižvelgdamas į savo 2022 m. rugsėjo 14 d. rezoliuciją dėl naujojo europinio bauhauzo (2021/2255(INI)),
	atsižvelgdamas į savo 2023 m. gegužės 9 d. rezoliuciją dėl naujos ES judumo mieste sistemos (2022/2023(INI)),
	atsižvelgdamas į savo 2025 m. gegužės 8 d. rezoliuciją dėl devintosios ekonominės ir socialinės sanglaudos ataskaitos (2024/2107(INI)),
	atsižvelgdamas į savo 2025 m. rugsėjo 10 d. rezoliuciją dėl sanglaudos politikos investicijų vaidmens sprendžiant dabartinę būsto krizę (2024/2120(INI)),
	atsižvelgdamas į savo 2026 m. kovo 10 d. rezoliuciją dėl būsto krizės Europos Sąjungoje siekiant pasiūlyti sprendimų dėl deramo, tvaraus ir įperkamo būsto (2025/2070(INI)),
	atsižvelgdamas į 2025 m. liepos 16 d. Komisijos pasiūlymą dėl Tarybos reglamento, kuriuo nustatoma 2028–2034 m. daugiametė finansinė programa (COM(2025)0571),
	atsižvelgdamas į savo 2026 m. balandžio 28 d. rezoliuciją dėl pasiūlymo dėl Tarybos reglamento, kuriuo nustatoma 2028–2034 m. daugiametė finansinė programa (COM(2025)0571 – C10-0000/2025 – 2025/0571R(APP)),
	atsižvelgdamas į Regionų komiteto 2025 m. metinę regionų ir miestų padėties ataskaitą,
	atsižvelgdamas į 2026 m. ... ... d. Regionų komiteto nuomonę …,
	atsižvelgdamas į 2026 m. ... ... d. Europos ekonomikos ir socialinių reikalų komiteto nuomonę,
	atsižvelgdamas į Darbo tvarkos taisyklių 55 straipsnį,
–	atsižvelgdamas į Regioninės plėtros komiteto pranešimą (A10‑0000/2026),
A.	kadangi miestų ir kitų miestų teritorijų gyventojai sudaro apie tris ketvirtadalius ES gyventojų;
B.	kadangi miestai atlieka pagrindinį vaidmenį užtikrinant Europos ekonominį ir socialinį gyvybingumą, o jų darnus vystymasis grindžiamas pagrindinėmis ES priemonėmis, pvz., Europos regioninės plėtros fondu (ERPF) ir ES miestų darbotvarke;
C.	kadangi miestų teritorijas apsunkina nauji iššūkiai, be kita ko, susiję su gyventojų antplūdžiu į miestus ir didėjančiomis būsto kainomis;
D.	kadangi ES sanglaudos politika turėtų prisidėti prie visiems ES žmonėms, ypač šeimoms ir jaunimui, prieinamos ir įperkamo būsto rinkos;
E.	kadangi ES miestų darbotvarkėje išdėstyta Europos Sąjungos vizija, politika ir veiksmai, taikomi visų dydžių miestams;
F.	kadangi Europos miestų iniciatyva atlieka labai svarbų vaidmenį įgalinant miestus teikiant finansinę paramą, skatinant inovacijas ir stiprinant gebėjimus įgyvendinti miestų plėtrą visoje Europos Sąjungoje;
G.	kadangi darbotvarkės sėkmė priklauso nuo prasmingo miestų dalyvavimo politikos formavimo procese, taikant teritorinį požiūrį ir veiksmingą daugiapakopį valdymą, laikantis partnerystės principo;
H.	kadangi administraciniams gebėjimams stiprinti reikia supaprastinti administracines procedūras, teikti tikslinę techninę pagalbą ir taikyti gebėjimų stiprinimo mechanizmus, pritaikytus visų dydžių miestams;
I.	kadangi pasiūlyme dėl nacionalinės ir regioninės partnerystės planų (NRP) nepakankamai pripažįstamas strateginis miestų vaidmuo;
Miestai – pagrindiniai Sąjungos subjektai ir sanglaudos politikos ramstis
1.	palankiai vertina Europos Komisijos komunikatą „ES miestų darbotvarkė: ekonomikos augimo ir klestėjimo skatinimas“, kuriame nustatyta išsami Europos Sąjungos miestų plėtros sistema;
2.	atkreipia dėmesį į ligi šiol pasiektus rezultatus – nuo Amsterdamo pakto iki Teritorinės darbotvarkės iki 2030 m.;
3.	pabrėžia, kad miestai yra pagrindinių Europos problemų sprendimo priešakyje, todėl jie turi būti ne tik įgyvendintojai, bet ir Europos politikos formavimo dalyviai;
4.	palankiai vertina sanglaudos politikos laikotarpio vidurio peržiūrą, kuri leido veiksmingai perskirstyti išteklius naujiems prioritetams; taip pat palankiai vertina iniciatyvas, susijusias su teisės pasilikti (angl. rigt to stay) principu, salomis, pakrančių regionais ir atokiausiais regionais;
5.	pripažįsta miestų, kaip ekonomikos augimo, inovacijų, kultūros, švietimo ir Europos konkurencingumo varomosios jėgos, taip pat talentų pritraukimo centrų, investicijų ir ekonominės veiklos vaidmenį;
6.	pabrėžia, kad socialinė ir teritorinė sanglauda yra esminė tvarios miestų plėtros sudedamoji dalis;
7.	pabrėžia miestų vaidmenį didinant saugumą;
8.	pripažįsta, kad būsto krizė yra vienas iš pagrindinių politinių prioritetų; pabrėžia pagrindinį vietos valdžios institucijų vaidmenį rengiant veiksmingas būsto strategijas ir palankiai vertina būsimą Europos įperkamo būsto planą;
9.	pabrėžia teisės pasilikti principo, suprantamo kaip žmonių teisė pasirinkti, ar gyventi, dirbti ir kurti savo ateitį teritorijose, kurias jie vadina namais, svarbą;
10.	pabrėžia miestų vaidmenį teikiant kokybiškas pagrindines paslaugas, įskaitant transporto, švietimo, sveikatos priežiūros ir su užimtumu susijusias paslaugas; ragina skatinti investicijas į tvarų judumą, viešojo transporto sistemas ir viešųjų erdvių saugumą, ypatingą dėmesį skiriant moterims ir pažeidžiamoms grupėms;
11.	pripažįsta sporto, kaip sveikatos, gerovės ir socialinės įtraukties skatinimo priemonės, vaidmenį;
12.	pabrėžia inovacijų, skaitmeninimo ir dirbtinio intelekto potencialą gerinant miestų planavimą, energijos vartojimo efektyvumą, oro kokybę, judumą, viešąsias paslaugas, įskaitant sveikatos priežiūros paslaugas;
13.	primena, kad reikia remti mokslinius tyrimus ir novatoriškų sprendimų kūrimą gaivalinių nelaimių prevencijos ir valdymo srityje;
Būsimi iššūkiai: miestų poreikius atitinkanti ES darbotvarkė
14. 	pažymi, kad ES miestų darbotvarkės sėkmė priklauso nuo miestų vaidmens visais sprendimų priėmimo proceso etapais; ragina Komisiją ir valstybes nares stiprinti partnerystės principą ir daugiapakopį valdymą, užtikrinant struktūruotą vietos ir regionų valdžios institucijų vaidmenį formuojant, programuojant ir įgyvendinant Europos politiką;
15. 	pabrėžia, kad reikia stiprinti miestų administracinius gebėjimus ir supaprastinti galimybes gauti Europos finansavimą;
16. 	ragina Komisiją sukurti būsimą miestų platformą kaip tikrą Europos vieno langelio principu veikiantį subjektą, kuriame būtų kaupiama informacija apie turimą finansavimą, techninę pagalbą, paramą projektavimui ir keitimąsi gerąja patirtimi, siekiant projektų idėjas paversti konkrečiomis investicijomis;
17. 	pabrėžia, kad būsimoje daugiametėje finansinėje programoje (DFP) turi būti užtikrinta pakankamai išteklių tvariai miestų plėtrai; ragina valstybes nares parodyti didesnį užmojį skiriant miestams numatytus išteklius pagal būsimus nacionalinės ir regioninės partnerystės planus ir ES priemonę, primindamas, kad 2021–2027 m. laikotarpiu buvo nurodyta minimali 8 proc. ERPF išteklių, kurie turi būti skirti šiam tikslui, riba;
18. 	pabrėžia svarbų Europos miestų iniciatyvos ir programos URBACT vaidmenį remiant inovacijas, eksperimentus, administracinių gebėjimų stiprinimą ir miestų keitimąsi gerąja patirtimi;
19. 	pabrėžia, kad parama miestams turi būti užtikrinama ne tik įgyvendinant sanglaudos politiką, bet ir kitas Sąjungos priemones, įskaitant Europos konkurencingumo fondą, programas „Europos horizontas“, „Erasmus+“ ir „AgoraEU“; be to, ragina naudotis viešojo ir privačiojo sektorių partnerystėmis siekiant sutelkti papildomas investicijas;
20. 	pabrėžia integruotų teritorinių investicijų (ITI) vertę;
21. 	ragina ypatingą dėmesį skirti mažiems ir vidutinio dydžio miestams, saloms, pakrančių miestams ir vidaus teritorijoms, pripažįstant jų konkrečias demografines, ekonomines ir teritorines problemas ir užtikrinant, kad jie turėtų tinkamas galimybes gauti Europos finansavimą ir pasinaudoti vystymosi galimybėmis;
22.	paveda Pirmininkei perduoti šią rezoliuciją Tarybai ir Komisijai.

Šis pranešimas parengtas suvokiant, kad miestai ir miestų teritorijos šiandien yra Europos Sąjungos ekonomikos, socialinio gyvenimo ir gamybos pagrindas.
Maždaug trys ketvirtadaliai europiečių gyvena miestų teritorijose ir miestuose, kuriuose kyla pagrindiniai iššūkiai, su kuriais susiduria Europa: galimybės gauti būstą, ekonominis konkurencingumas, energetinis spaudimas, socialinė įtrauktis, saugumas, judumas, atsparumas ir skaitmeninė pertvarka. Be to, miestai taip pat yra vieta, kurioje praktiškai įgyvendinama dauguma Europos politikos priemonių ir kurioje gali atsirasti novatoriškų sprendimų, kuriuos būtų galima atkartoti visoje Sąjungoje.

Pranešime palankiai vertinama Europos Komisijos pateikta Naujoji ES miestų darbotvarkė, pripažįstant politikos sistemos, kuria siekiama stiprinti Europos politikos miestų aspektą, vertę. Visų pirma pripažįstama, kad sanglaudos politika ir Europos priemonės, skirtos tvariai miestų plėtrai, pastaraisiais metais padėjo remti investicijas, inovacijas ir atsparumą miestų teritorijose, atlieka svarbiausią vaidmenį.

Pranešime taip pat atkreipiamas dėmesys į svarbius rezultatus, jau pasiektus atliekant Europos Komisijos pasiūlytą sanglaudos politikos laikotarpio vidurio peržiūrą, kuri leido valstybėms narėms greitai prisitaikyti prie pastaraisiais metais nustatytų prioritetų. Visų pirma išteklių perskirstymas strateginiams sektoriams, pavyzdžiui, įperkamam būstui, energetikos pertvarkai, infrastruktūrai, vandentvarkai, konkurencingumui ir atsparumui, leido sustiprinti paramą Europos miestams ir piliečiams, atsižvelgiant į vienu metu vykstančias krizes ir naują ekonominį ir socialinį spaudimą.

Nors pranešime palankiai vertinamas Komisijos požiūris, jame pabrėžiama, kad reikia toliau stiprinti miestų vaidmenį Europos valdyme. Vietos ir regionų valdžios institucijos negali būti laikomos vieninteliais Europos politikos vykdytojais, tačiau turi būti pripažintos tikrais politikos formavimo dalyviais. Miestai yra arčiausiai piliečių esantis valdymo lygmuo ir vieta, kurioje iš tikrųjų įgyvendinama didelė Europos investicijų dalis.

Dėl šios priežasties partnerystės principas ir daugiapakopis valdymas turi būti taikomi konkrečiau ir veiksmingiau, užtikrinant struktūruotą ir nuolatinį miestų dalyvavimą Europos sprendimų priėmimo procesuose, be kita ko, įgyvendinant būsimus nacionalinės ir regioninės partnerystės planus.

Pranešime taip pat reiškiamas susirūpinimas dėl to, kad dabartiniame pasiūlyme dėl nacionalinės ir regioninės partnerystės planų nepakankamai pripažįstamas miestų aspektas ir neužtikrinamos tinkamos miestų dalyvavimo programuojant ir įgyvendinant investicijas apsaugos priemonės. Priešingai, labai svarbu, kad valstybės narės užtikrintų veiksmingą miestų valdžios institucijų dalyvavimą, kad Europos prioritetus būtų galima pritaikyti prie konkrečių teritorijų poreikių taikant tikrai teritorinį požiūrį.

Viena iš pagrindinių pranešime nagrinėjamų temų yra būsto krizė, kuri šiuo metu yra viena iš pagrindinių skubaus sprendimo reikalaujančių socialinių ir ekonominių problemų Europos miestuose. Dėl didėjančių sunkumų gauti įperkamą būstą didėja socialinė ir teritorinė nelygybė, o tai daro neigiamą poveikį darbo jėgos judumui, ekonominiam konkurencingumui ir socialinei sanglaudai. Šiuo tikslu pranešime palankiai vertinamas Komisijos paskelbtas Europos įperkamo būsto planas ir pritariama, kad reikia sutelkti tiek viešąsias investicijas, tiek privatųjį kapitalą, be kita ko, pasitelkiant viešojo ir privačiojo sektorių partnerystes ir sanglaudos politikos priemones.

Atsižvelgiant į tai, vertėtų priminti teisės pasilikti principo, kurį neseniai pabrėžė ir Europos Komisija ir kuris suprantamas kaip piliečių teisė toliau gyventi, dirbti ir kurti savo ateitį teritorijose, kurias jie vadina namais, svarbą.
Gyvenimo klausimas susijęs su platesniu aspektu, įskaitant galimybes naudotis paslaugomis, socialinių santykių kokybę ir galimybę žmonėms visapusiškai dalyvauti bendruomenės gyvenime.
Prieinamo būsto, kokybiškų paslaugų, ekonominių galimybių ir veiksmingos infrastruktūros užtikrinimas yra labai svarbus ne tik siekiant stiprinti socialinę sanglaudą, bet ir kovoti su teritorine atskirtimi, jaunimo socialiniu atsitraukimu ir gyventojų skaičiaus mažėjimu.
Šios sąlygos yra esminės prielaidos siekiant spręsti demografines problemas, su kuriomis susiduria daugelis Europos miestų, remti naujų šeimų kūrimąsi, padėti jaunimui likti regionuose ir prisidėti kuriant palankesnę aplinką gimstamumui ir kartų kaitai.
Todėl į miestų strategijas turi būti įtraukta santykinė sanglauda ir bendruomeninė socialinė gerovė, o bendruomeninės infrastruktūros planavimas ir priežiūra turi būti struktūrinis, o ne likutinis elementas. Miestai turi būti įgalinti užtikrinti tvarias ir prieinamas gyvenimo sąlygas, ypač jaunimui, šeimoms ir pažeidžiamoms grupėms.

Pranešime taip pat pabrėžiama, kaip būsto klausimą reikia spręsti taikant integruotą požiūrį, įskaitant ne tik naujų būstų statybą, bet ir esamo pastatų ūkio modernizavimą, kartu atsižvelgiant į teritorinius ypatumus ir naujojo europinio bauhauzo principus. Miestai, būdami arti konkrečių piliečių poreikių, turi atlikti pagrindinį vaidmenį rengiant ir įgyvendinant šias strategijas.
Be to, pranešime pabrėžiama, kad svarbu užtikrinti kokybiškas esmines miesto paslaugas, įskaitant transportą, švietimą, sveikatos priežiūrą, užimtumą ir saugias viešąsias erdves. Miestai yra pagrindiniai judumo, ekonominio našumo ir galimybių centrai, tačiau jie susiduria su vis didesniais iššūkiais, susijusiais su spūstimis miestuose, saugumu ir spaudimu viešajai infrastruktūrai. Dėl šios priežasties pranešime remiamos tikslinės investicijos į tvarų judumą, daugiarūšio transporto mazgus ir veiksmingas bei prieinamas viešojo transporto sistemas.

Miestų saugumas, tiek realus, tiek jutiminis, yra dar vienas esminis elementas. Miestų projektavimo ir viešosios infrastruktūros kokybė gali labai padėti didinti piliečių saugumą ir miestų tinkamumą gyventi, be kita ko, pasitelkiant prieinamas viešąsias erdves, tinkamą apšvietimą ir saugų transportą, ypač pažeidžiamiems asmenims ir moterims, kurie dažnai tampa agresijos aukomis. Saugus miestas skatina socialinę sanglaudą, demokratinį dalyvavimą ir gyvenimo kokybę.

Pranešime pripažįstamas sporto, kaip sveikatinimo, socialinės įtraukties ir jaunimo dalyvavimo priemonės, vaidmuo ir pabrėžiama, kad svarbu užtikrinti prieinamą ir kokybišką sporto infrastruktūrą visų dydžių miestuose.

Jame taip pat nurodomas inovacijų, skaitmeninimo ir naujų technologijų vaidmuo Europos miestų ateičiai. Dirbtinio intelekto ir pažangių skaitmeninių priemonių naudojimas gali padėti pagerinti miestų planavimą, energijos vartojimo efektyvumą, sveikatos priežiūros paslaugų teikimą, eismo stebėseną ir valdymą, oro kokybę, taip pat viešųjų paslaugų valdymą, kad miestai taptų pažangesni, tvaresni ir atsparesni. Kartu labai svarbu, kad kuriant ir naudojant dirbtinį intelektą būtų laikomasi į žmogų orientuoto požiūrio, pagal kurį technologinių inovacijų centre būtų asmuo, piliečių teisės ir gyvenimo kokybės gerinimas.

Taip pat labai svarbu remti mokslinius tyrimus ir pažangių sprendimų kūrimą siekiant užkirsti kelią gaivalinėms nelaimėms ir ekstremaliems klimato reiškiniams, kurie daro vis didesnį poveikį Europos teritorijoms, ir juos valdyti. Investicijos į miestų atsparumą ir miestų gebėjimą prisitaikyti yra strateginis prioritetas siekiant piliečių saugumo ir teritorinio vystymosi tvarumo.

Kitas svarbus aspektas yra susijęs su miestų, ypač mažųjų ir vidutinių, administracinių gebėjimų stiprinimu, nes jie dažnai susiduria su didesniais sunkumais norėdami gauti Europos finansavimą ir parengti intervencines priemones. Todėl pranešime pabrėžiama, kad reikia mažinti biurokratizmą, supaprastinti procedūras ir gerinti Europos priemonių ir programų koordinavimą, vengiant susiskaidymo ir dubliavimosi. Atsižvelgiant į tai, palankiai vertinama miestams skirtos Europos platformos idėja. Ši priemonė turėtų tapti visaverte Europos vieno langelio sistema miestų valdžios institucijoms, galinčia sutelkti visas turimas finansavimo galimybes Europos lygmeniu, techninės pagalbos paslaugas, gebėjimų stiprinimo veiklą ir keitimosi gerąja patirtimi priemones viename prieigos punkte. Turėtų būti siekiama padėti vietos administracijoms per visą projektų gyvavimo ciklą, kad idėjas būtų lengviau paversti konkrečiais veiksmais, kurie būtų naudingi piliečiams. Ypatingas dėmesys turėtų būti skiriamas mažiems ir vidutinio dydžio miestams, salų miestams ir kaimo teritorijoms, kurie susiduria su papildomais iššūkiais ir kurių administraciniai gebėjimai dažnai yra riboti ir kuriems sunkiau gauti Europos lėšų.

Pranešime taip pat pritariama miestų plėtrai skirtų Europos priemonių, pavyzdžiui, Europos miestų iniciatyvos ir URBACT, stiprinimui, pripažįstant jų vertę remiant inovacijas, gebėjimų stiprinimą, keitimąsi gerąja patirtimi ir Europos miestų bendradarbiavimą. Ypatingas dėmesys turėtų būti skiriamas mažiems ir vidutiniams miestams, kurie yra esminė Europos teritorinės struktūros dalis, tačiau dažnai turi mažiau administracinių ir finansinių pajėgumų. Atsižvelgiant į tai, miestų tinklų ir bendrų projektų skatinimas gali palengvinti prieigą prie Europos fondų ir sustiprinti teritorinį bendradarbiavimą.

Galiausiai pranešime pakartojama, kad būsimoje sanglaudos politikoje ir 2028–2034 m. daugiametėje finansinėje programoje reikės užtikrinti tinkamus išteklius miestų aspektui. Sanglaudos politika tebėra pagrindinė Europos investicijų priemonė miestams remti ir turi išlaikyti tvirtą teritorinį aspektą, galintį reaguoti į konkrečius regionų ypatumus ir poreikius.

Atsižvelgiant į tai, Komisijos pasiūlymas yra svarbus atspirties taškas, tačiau būsimose Europos finansinėse priemonėse reikės toliau stiprinti miestų aspektą. Visų pirma pabrėžiama, kad reikia užtikrinti tinkamą lėšų skyrimo miestams lygį, be kita ko, pagal būsimus nacionalinės ir regioninės partnerystės planus ir ES priemonę, vengiant, kad dėl lankstumo, kurį suteikia nauja finansinė struktūra, sumažėtų investicijos į miestų plėtrą.

Todėl pranešime valstybės narės raginamos parodyti didesnį užmojį skirstant miestų politikai skirtus išteklius, pripažįstant strateginį miestų vaidmenį socialinės sanglaudos, Europos konkurencingumo ir inovacijų srityse.

Galiausiai labai svarbu supaprastinti prieigą prie Europos fondų, mažinant finansinių priemonių susiskaidymą ir dubliavimąsi, kad vietos valdžios institucijos, ypač maži ir vidutinio dydžio miestai, galėtų veiksmingiau pasinaudoti turimomis galimybėmis.

